CELEX: 32013D0006
Language: fi
Date: 2012-12-04 00:00:00
Title: 2013/6/EU: Neuvoston päätös, annettu 4 päivänä joulukuuta 2012 , päätöksen 2011/734/EU, joka on osoitettu Kreikalle julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi, muuttamisesta

9.1.2013   
            
            
               FI
            
            
               Euroopan unionin virallinen lehti
            
            
               L 4/40
            
         NEUVOSTON PÄÄTÖS,
   annettu 4 päivänä joulukuuta 2012,
   päätöksen 2011/734/EU, joka on osoitettu Kreikalle julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi, muuttamisesta
   (2013/6/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 9 kohdan ja 136 artiklan,
   ottaa huomioon Euroopan komission suosituksen,
   sekä katsoo seuraavaa:
   
               (1)
            
            
               Euroopan unionin toiminnasta tehdyn sopimuksen, jäljempänä ’SEUT-sopimus’, 136 artiklan 1 kohdan a alakohdassa määrätään mahdollisuudesta toteuttaa toimenpiteitä, jotka koskevat niitä jäsenvaltioita, joiden rahayksikkö on euro, ja joilla tehostetaan näiden jäsenvaltioiden talousarvioita koskevan kurinalaisuuden yhteensovittamista ja sen valvontaa.
            
         
               (2)
            
            
               SEUT-sopimuksen 126 artiklassa määrätään, että jäsenvaltioiden on vältettävä liiallisia julkisen talouden alijäämiä, ja vahvistetaan tätä tarkoitusta varten liiallisia alijäämiä koskeva menettely. Vakaus- ja kasvusopimus, jonka korjaavalla osiolla pannaan täytäntöön liiallisia alijäämiä koskeva menettely, tarjoaa kehyksen, jolla tuetaan julkisen talouden rahoitusaseman ripeään tervehdyttämiseen tähtääviä ja talouden tilanteen huomioon ottavia hallitusten politiikkoja.
            
         
               (3)
            
            
               Neuvosto päätti 27 päivänä huhtikuuta 2009 Euroopan yhteisön perustamissopimuksen 104 artiklan 6 kohdan mukaisesti, että Kreikassa oli liiallinen alijäämä.
            
         
               (4)
            
            
               Neuvosto hyväksyi 10 päivänä toukokuuta 2010 päätöksen 2010/320/EU (1), joka on osoitettu Kreikalle SEUT-sopimuksen 126 artiklan 9 kohdan ja 136 artiklan nojalla Kreikan julkisen talouden valvonnan lujittamiseksi ja syventämiseksi ja jolla vaaditaan Kreikkaa toteuttamaan alijäämää pienentäviä toimenpiteitä, joita pidetään tarpeellisina liiallisen alijäämän tilanteen korjaamiseksi viimeistään vuonna 2014. Neuvosto asetti lisäksi julkisen talouden vuotuiset alijäämätavoitteet.
            
         
               (5)
            
            
               Päätöstä 2010/320/EU muutettiin huomattavasti useita kertoja. Koska siihen oli tarkoitus tehdä uusia muutoksia, se laadittiin selkeyden vuoksi uudelleen 12 päivänä heinäkuuta 2011 neuvoston päätöksellä 2011/734/EU (2). Tuota päätöstä muutettiin ensimmäisen kerran 8 päivänä marraskuuta 2011 (3).
            
         
               (6)
            
            
               Päätöstä 2011/734/EU muutettiin uudelleen komission suosituksesta 13 päivänä maaliskuuta 2012 (4) useilta osin, joihin kuului myös julkisen talouden sopeutusura, samalla kun liiallisen alijäämän korjaamiselle asetettu määräaika kuitenkin pidettiin ennallaan. Tuossa päätöksessä uusittiin suositus, jonka mukaan Kreikan olisi toteutettava toimenpiteitä saadakseen liiallisen alijäämän tilanteen korjattua viimeistään vuonna 2014 siten, että varmistetaan rakenteellisen rahoitusaseman koheneminen vähintään 10 prosenttiyksiköllä suhteessa BKT:hen vuosina 2009–2014.
            
         
               (7)
            
            
               Liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 (5) 5 artiklan 2 kohdan mukaisesti neuvosto voi komission suosituksesta päättää esittää perussopimuksen 126 artiklan 9 kohdan nojalla tarkistetun vaatimuksen, jos tuloksellisia toimia on toteutettu perussopimuksen 126 artiklan 9 kohdan mukaisesti ja odottamattomat taloudelliset tapahtumat vaikuttavat huomattavan epäsuotuisasti julkiseen talouteen aiemman vaatimuksen antamisen jälkeen.
            
         
               (8)
            
            
               Taloudellisen toimeliaisuuden ennustetaan tällä hetkellä olevan paljon heikompaa kuin odotettiin silloin, kun päätöksen 2011/734/EU viimeisin tarkistus hyväksyttiin maaliskuussa 2012. Sekä reaalisen että nimellisen BKT:n odotetaan olevan paljon ennakoitua alhaisemmalla tasolla vuosina 2012 ja 2013. Kreikan kansantalouden tilinpidon tuoreessa tarkistuksessa lokakuussa 2012 paljastui, että reaalinen BKT on supistunut paljon jyrkemmin kuin päätöksen 2011/734/EU taustalla olevien ennusteiden perusteella odotettiin. Komission yksiköiden syksyn 2012 ennusteen mukaan reaalinen BKT supistuisi 6,0 prosenttia vuonna 2012 ja edelleen 4,2 prosenttia vuonna 2013 (kun päätöksessä 2011/734/EU oli ennustettu 4,7 prosentin supistuminen vuodeksi 2012 ja stagnaatio 0,0 prosenttiin vuodeksi 2013). Tätä seuraisi 0,6 prosentin kasvu vuonna 2014. Tämä talouden skenaarion tuntuva heikkeneminen johtaa vastaavaan julkisen talouden näkymien heikkenemiseen, jos politiikka pysyy muuttumattomana.
            
         
               (9)
            
            
               Julkisen talouden alijäämän odotetaan vuonna 2012 olevan BKT:hen suhteutettuna 6,9 prosenttia eli selvästi alle päätöksessä 2011/734/EU julkisen talouden vuoden 2012 (asetuksella (EY) N:o 2223/96 (6) perustettuun Euroopan kansantalouden tilinpitojärjestelmään 1995, EKT95, perustuvalle) alijäämälle asetetun 7,3 prosentin katon. Julkisen talouden nimellisen alijäämän odotetaan vuonna 2012 olevan 13,4 miljardia euroa, kun päätöksessä 2011/734/EU tavoitteeksi oli asetettu 14,8 miljardin euron enimmäismäärä. Perusalijäämän odotetaan suurelta osin oletettua syvemmän taantuman takia olevan kuitenkin hieman suurempi kuin tavoitteena oleva 1,0 prosenttia suhteessa BKT:hen. Kreikan arvioidaan supistaneen rakenteellista alijäämäänsä 13,4 prosenttiyksikköä suhteessa BKT:hen 14,7 prosentin alijäämästä vuonna 2009 arvioituun 1,3 prosentin alijäämään vuonna 2012. Kreikka on siten varmistanut, että vuosien 2009–2012 rakenteellinen rahoitusasema kohenee, ja koheneminen ylittää jo nyt neuvoston vuosiksi 2009–2014 suosittamat vähintään 10 prosenttiyksikköä suhteessa BKT:hen. Kreikan parlamentti hyväksyi 11 päivänä marraskuuta 2012 vuoden 2013 talousarvion, jonka odotetaan tuovan säästöjä yli 9,2 miljardia euroa eli yli 5 prosenttia suhteessa BKT:hen. Vuoden 2013 talousarvio on osa vuosia 2013–2016 koskevaa keskipitkän aikavälin finanssipoliittista strategiaa, jonka Kreikan parlamentti hyväksyi muutamaa päivää aikaisemmin 7 päivänä marraskuuta 2012. Keskipitkän aikavälin finanssipoliittisella strategialla ja siihen liittyvällä täytäntöönpanolainsäädännöllä julkista taloutta vakautetaan erittäin mittavasti ja etupainotteisesti yli 7 prosenttia suhteessa BKT:hen vuoteen 2016 mennessä, mitä tuetaan kattavilla rakenteellisilla toimilla. Kun otetaan huomioon tämä kehitys, Kreikan talouden sopeutusohjelmaan liittyvässä yhteistyömuistiossa olevat harjoitettavaa politiikkaa koskevat ehdot on päivitettävä. Kreikan tekemä sitoumus koskee julkisen talouden vakauttamistoimien lisäksi toimenpiteitä, joita tarvitaan lisäämään kasvua ja minimoimaan mahdolliset kielteiset yhteiskunnalliset vaikutukset. Kaiken kaikkiaan Kreikka on siten jo toteuttanut vuonna 2012 tuloksellisia toimia alijäämänsä supistamiseksi päätöksen 2011/734/EU mukaisesti.
            
         
               (10)
            
            
               Konsolidoidun julkisen velan oletettiin komission yksiköiden syksyn 2012 ennusteen mukaan pienenevän 11,1 miljardia euroa vuonna 2012 päätöksessä 2011/734/EU vaaditun 26,95 miljardin euron sijaan. Tämä johtuu odotettua pienemmistä yksityistämistuloista, julkisen velan odotettua heikommasta vakautuksesta ja odotettua huonommasta tulototeutumasta ja korkojen mukautuksista. Nimellinen BKT on alentunut tilastotietojen tarkistuksessa ja makrotalouden näkymät ovat huonontuneet, joten velka suhteessa BKT:hen kasvaa 176,7 prosenttiin ennen kuin niiden jäsenvaltioiden, joiden rahayksikkö on euro, sopimat aloitteet ja eräät Kreikan harkitsemat velkaa supistavat toimenpiteet toteutetaan joulukuussa 2012, mikä alentaisi velkaa hieman yli 160 prosenttiin suhteessa BKT:hen vuoden 2012 loppuun mennessä. Näillä toimenpiteillä on määrä parantaa velkakestävyyttä, ja tietyt Kreikan harkitsemat velkaa supistavat toimenpiteet parantanevat velkakehityskestävyyttä muuttamatta kuitenkaan finanssipoliittista uraa perusylijäämän saavuttamiseksi. Kun otetaan huomioon myös julkisen talouden alijäämän supistuminen ja nimellisen BKT:n vahvempi kasvu rakennepoliittisten toimenpiteiden ansiosta, velan suhteessa BKT:hen odotetaan olevan huipussaan vuonna 2013. Velan suhteessa BKT:hen odotetaan kääntyvän laskuun vuodesta 2014 niin, että se on alle 160 prosenttia suhteessa BKT:hen vuonna 2016.
            
         
               (11)
            
            
               Vaikka tuloksellisia toimia on toteutettu, talouden skenaarion tuntuva heikkeneminen merkitsee julkisen talouden näkymien vastaavaa heikkenemistä, jos politiikka säilyy muuttumattomana, ja vaikeuttaa alijäämän korjaamista viimeistään vuonna 2014, kuten päätöksessä 2011/734/EU on vaadittu. Kun otetaan huomioon epäsuotuisat taloudelliset tapahtumat, on perusteltua pidentää sopeutuskaudelle asetettua määräaikaa. Erityisesti olisi pidennettävä neuvoston päätöksessä asetettua määräaikaa kahdella vuodella eli vuoteen 2016. Tarkistetulla talouden sopeutusohjelman uralla perusjäämätavoitteet olisi asetettava BKT:hen suhteutettuna seuraavasti: 0 prosenttia vuonna 2013, 1,5 prosenttia vuonna 2014, 3 prosenttia vuonna 2015 ja 4,5 prosenttia vuonna 2016. Tarkistettu sopeutusura merkitsee, että julkisen talouden alijäämä laskee alle 3 prosentin suhteessa BKT:hen vuonna 2016. Velkaa supistavat toimenpiteet, jotka pannaan täytäntöön joulukuussa 2012, voivat vähentää korkomaksuja jopa 1 prosentilla suhteutettuna BKT:hen, mikä mahdollistaa sen, että julkisen talouden alijäämä saadaan jo vuonna 2015 alle 3 prosenttiin suhteessa BKT:hen. Näiden numerotietojen voidaan arvioida merkitsevän, että suhdannekorjattu perusjäämä kohenee suhteessa BKT:hen vuoden 2012 4,1 prosentista 6,2 prosenttiin vuonna 2013 ja vähintään 6,4 prosenttiin vuosina 2014, 2015 ja 2016 ja että suhdannekorjattu julkisen talouden alijäämä kohenee suhteessa BKT:hen vuoden 2012 – 1,3 prosentista 0,7 prosenttiin vuonna 2013, 0,4 prosenttiin vuonna 2014, 0,0 prosenttiin vuonna 2015 ja – 0,4 prosenttiin vuonna 2016, mikä kuvastaa alkuperäistä korkomaksuprofiilia. Liiallisen alijäämän korjaamiseen annetusta jatkoajasta huolimatta tavoitteiden saavuttamiseksi vaadittavat julkisen talouden toimet ovat edelleen varsin huomattavat vuosina 2013 ja 2014 ja merkittävästi etupainoiset. Määräajan tarkistaminen säilyttää siten talouden sopeutusohjelman uskottavuuden, kun samalla otetaan huomioon vakauttamisen taloudelliset ja yhteiskunnalliset vaikutukset ja tarve säilyttää luottamus Kreikan hallituksen valmiuksiin vastata julkisen talouden haasteisiin.
            
         
               (12)
            
            
               Kaikki tässä päätöksessä edellytetyt toimenpiteet ovat ehdottoman tärkeitä, jotta julkista taloutta saadaan sopeutettua vaaditulla tavalla. Joillakin toimenpiteillä on suora vaikutus Kreikan julkisen talouden tilanteeseen, kun taas toiset ovat rakenteellisia toimenpiteitä, jotka parantavat julkisen talouden ohjausjärjestelmää ja tervehdyttävät julkisen talouden tilannetta keskipitkällä aikavälillä.
            
         
               (13)
            
            
               Kreikan hallituksen rahoitustilanteen erittäin jyrkkä heikkeneminen on saanut aikaan sen, että jäsenvaltiot, joiden rahayksikkö on euro, ovat päättäneet antaa Kreikalle, yhdessä Kansainvälisen valuuttarahaston monenkeskisen avun kanssa, vakautta lisäävää tukea koko euroalueen rahoitusvakauden varmistamiseksi. Jäsenvaltioiden, joiden rahayksikkö on euro, myöntämä tuki on maaliskuusta 2012 alkaen toteutettu sekä Kreikan lainajärjestelyn että Euroopan rahoitusvakausvälineestä (ERVV) myönnetyn lainan muodossa. Lainanantajat ovat päättäneet asettaa tukensa ehdoksi sen, että Kreikka noudattaa päätöstä 2011/734/EU, sellaisena kuin se on muutettuna tällä päätöksellä. Kreikan odotetaan erityisesti toteuttavan tässä päätöksessä määritetyt toimenpiteet päätöksessä vahvistetun aikataulun mukaisesti,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2011/734/EU seuraavasti:
   
               1)
            
            
               Korvataan 1 artikla seuraavasti:
               ”1 artikla
               1.   Kreikan on lopetettava nykyinen julkisen talouden liiallisen alijäämän tilanne mahdollisimman pian ja viimeistään vuonna 2016.
               2.   Liiallisen alijäämän korjaamiseen johtavalla sopeutusuralla on pyrittävä siihen, että julkisen talouden perusalijäämä (alijäämä ilman korkomenoja) on enintään 2 925 miljoonaa euroa (1,5 prosenttia suhteessa BKT:hen) vuonna 2012 ja perusylijäämät vähintään 0 miljoonaa euroa (0,0 prosenttia suhteessa BKT:hen) vuonna 2013, 2 775 miljoonaa euroa (1,5 prosenttia suhteessa BKT:hen) vuonna 2014, 5 700 miljoonaa euroa (3,0 prosenttia suhteessa BKT:hen) vuonna 2015 ja 9 000 miljoonaa euroa (4,5 prosenttia suhteessa BKT:hen) vuonna 2016. Nämä perusalijäämä/-ylijäämätavoitteet merkitsevät, että EKT-perusteinen julkisen talouden yleinen alijäämä on BKT:hen suhteutettuna 6,9 prosenttia vuonna 2012, 5,4 prosenttia vuonna 2013, 4,5 prosenttia vuonna 2014, 3,4 prosenttia vuonna 2015 ja 2,0 prosenttia vuonna 2016. Velkaa supistavat toimenpiteet, jotka pannaan täytäntöön joulukuussa 2012, voivat vähentää korkomaksuja enintään 1 prosentilla suhteutettuna BKT:hen. Näiden numerotietojen voidaan arvioida merkitsevän, että suhdannekorjattu perusjäämä kohenee suhteessa BKT:hen vuoden 2012 4,1 prosentista 6,2 prosenttiin vuonna 2013 ja vähintään 6,4 prosenttiin vuosina 2014, 2015 ja 2016 ja että suhdannekorjattu julkisen talouden alijäämä kohenee suhteessa BKT:hen vuoden 2012 – 1,3 prosentista 0,7 prosenttiin vuonna 2013, 0,4 prosenttiin vuonna 2014, 0,0 prosenttiin vuonna 2015 ja – 0,4 prosenttiin vuonna 2016, mikä kuvastaa alkuperäistä korkomaksuprofiilia. Rahoitusvarojen ja muiden kuin rahoitusvarojen yksityistämisestä saatavat tulot, pankkien pääomittamiseen liittyvät liiketoimet sekä kaikki 21 päivänä helmikuuta 2012 tehtyyn euroryhmän päätökseen perustuvat siirrot euroalueen kansallisten keskuspankkien tuloista, Kreikan keskuspankki mukaan lukien, jotka johtuvat niiden sijoituksista Kreikan valtion joukkovelkakirjoihin, eivät saa pienentää vaadittuja julkisen talouden vakauttamistoimia eikä niitä saa ottaa huomioon näitä tavoitteita arvioitaessa. Sama koskee kaikkia tappiollisten pankkien maksuja lukuun ottamatta niitä, jotka aiheutuvat hätätilanteisiin liittyvän maksuvalmiusavun takuumaksurakenteesta, joka on olemassa 30 päivänä syyskuuta 2012.
               3.   Ottaen huomioon joulukuussa 2012 toteutettavien velkaa supistavien toimenpiteiden vaikutuksen 2 kohdassa tarkoitettu sopeutusura olisi yhdenmukainen sen kanssa, että konsolidoitu julkinen velka suhteessa BKT:hen on alle 160 prosenttia suhteessa BKT:hen vuonna 2016.”
            
         
               2)
            
            
               Lisätään 2 artiklaan kohta seuraavasti:
               ”10 a.   Kreikan on toteutettava seuraavat toimenpiteet 4 päivään joulukuuta 2012 mennessä:
               
                           a)
                        
                        
                           Sen on hyväksyttävä vuoden 2013 talousarvio ja vuoteen 2016 ulottuva keskipitkän aikavälin finanssipoliittinen strategia sekä toimenpiteet, jotka kuvataan tämän päätöksen liitteessä I A ja asianomaisissa täytäntöönpanosäädöksissä. Tähän strategiaan on sisällyttävä pysyviä julkisen talouden vakauttamistoimia, joilla varmistetaan, että tällä päätöksellä vuosiksi 2012–2016 vahvistettujen alijäämätavoitteiden rajoissa pysytään ja että velka suhteessa BKT:hen kääntyy pysyvästi laskuun.
                        
                     
                           b)
                        
                        
                           Sen on esitettävä ajan tasalle saatettu yksityistämissuunnitelma maan parlamentille ja julkaistava omaisuuseräsuunnitelman puolivuosittainen päivitys.
                        
                     
                           c)
                        
                        
                           Sen on siirrettävä Egnatian moottoritien sekä Elefsinan, Lavrion, Igoumenitsan, Alexandropolisin, Volosin, Kavalan, Korfun, Patrasin, Heraklionin ja Rafinan alueellisten satamien suora ja täydellinen omistus (osakkeet tai toimilupaoikeudet) HRADF:n yksityistämisvarojen salkkuun.
                        
                     
                           d)
                        
                        
                           Sen on varmistettava, että substanssiministeriöt ja muut asianomaiset yksiköt antavat julkisessa omituksessa olevista kiinteistöistä vastaavalle pääsihteeristölle täyden pääsyn valtion kiinteistöomaisuuden luetteloon.
                        
                     
                           e)
                        
                        
                           Sen on muutettava tai kumottava ne valtionyrityksiä (PPC:n, OLP:n ja OLTH:n satamaviranomaiset, HELPE, EYATH ja EYDAP, satamat jne.) koskevat säännökset, jotka poikkeavat yksityisoikeudellisesta yhtiölaista yksityisten osakkeenomistajien äänioikeuksien mahdollisen rajoittamisen osalta.
                        
                     
                           f)
                        
                        
                           Sen on hyväksyttävä lainsäädäntö, jolla määritellään verohallinnon pääsihteerin ja valtiovarainministerin tehtävät ja pätevyysvaatimukset, jotta päätöksentekovaltaa voidaan delegoida verohallinnon pääsihteerille.
                        
                     
                           g)
                        
                        
                           Sen on varmistettava kokeneiden verotarkastajien käyttö pikaisten tulotarpeiden täyttöön tähtäävässä toiminnassa vahvistamalla ja saattamalla keskeiset täytäntöönpanoalueet, kuten suurten veronmaksajien yksikkö, täyteen toimintakykyyn 100 verotarkastajan siirrolla muista tehtävistä sekä perustettava yksi toimintayksikkö erittäin varakkaita kansalaisia ja suurituloisia itsenäisiä ammatinharjoittajia varten ja varustettava kyseinen yksikkö 50 kokeneella verotarkastajalla, jotka ovat suoraan vastuussa verohallinnon pääsihteerille.
                        
                     
                           h)
                        
                        
                           Sen on annettava ministerineuvoston säädös (jolla korvataan 29 päivänä lokakuuta 2012 annettu ministeriöneuvoston säädös), jolla pyritään tiukentamaan talousarvion toteutusta ja parantamaan moitteetonta varainhoitoa ja johon sisällytetään alkuperäistä ministerineuvoston säädöstä pidemmälle meneviä lisäsäännöksiä: i) sen varmistaminen, että valtiovarainministeriön ja muiden ministeriöiden tai ministeriöiden ja valvottujen yksiköiden johtajien välillä allekirjoitetaan kunkin vuoden joulukuun loppuun mennessä yhteistyöpöytäkirja (millä katetaan kaikki julkisyhteisöt); ii) paikallishallintojen lisäsitouttaminen tasapainoisiin talousarvioihin niiden toiminnan tehostamiseksi, mukaan lukien korjaavat mekanismit ja seuraamusmekanismit; iii) valtionyritysten nykyisen seurantajärjestelmän lujittaminen ja täytäntöönpanomekanismin käyttöönottaminen tapauksissa, joissa poiketaan kullekin valtionyritykselle määritellyistä erityisistä tavoitteista; ja iv) kehyksen vahvistaminen sellaisten erityistavoitteiden määrittämiseksi kunkin vuoden joulukuuhun mennessä, joilla katetaan paikallishallintojen ja valtionyritysten toiminnalliset maksusitoumusrekisterit. Tähän ministerineuvoston säädökseen on myös sisällyttävä mekanismeja keskushallinnolta tulevien siirtojen oikaisemiseksi, jotta voidaan ratkaista poikkeaminen tavoitteista kyseisen vuoden ja mahdollisesti tulevien vuosien aikana samalla kun varmistetaan, että maksurästit eivät lisäänny; siinä on todettava selvästi, että valtion varojen yksityistämistä kertyvä tuotto maksetaan suoraan erilliselle tilille, jotta voidaan seurata rahavirtoja, estää virallisen rahoituksen suuntautuminen muualle ja varmistaa, että velat maksetaan ajoissa takaisin; lisäksi siinä on varmistettava, että menoja leikataan automaattisesti, jos tavoitteisiin ei päästä, samalla kun varmistetaan, etteivät maksurästit lisäänny.
                        
                     
                           i)
                        
                        
                           Sen on toteutettava toimenpiteitä, joilla parannetaan terveydenhoitopalveluista vastaavan organisaation (EOPYY) nykyistä taloudellista tilannetta ja varmistetaan, että talousarvion toteuttaminen on lähempänä tasapainoista rahoitusasemaa vuosina 2012 ja 2013, mukaan lukien i) etuuspaketin virtaviivaistaminen; ii) omavastuun nostaminen yksityisissä terveydenhoitopalveluissa; iii) hinta–määrä-sopimusten neuvotteleminen ja potilaskirjosopimusten tarkistaminen yksityisten palveluntarjoajien kanssa; iv) EOPYY:n yksityisille palveluntarjoajille tehtäväksi antamien diagnoosi- ja fysioterapiapalvelujen maksujen ja lukumäärän tarkistaminen, jotta asianomaisia kustannuksia voidaan alentaa vähintään 80 miljoonaa euroa vuonna 2013; v) viitehintajärjestelmän käyttöönotto lääkinnällisistä laitteista maksettavissa korvauksissa; ja vi) OGA:n jäsenten suorittamien maksujen asteittain korottaminen EOPYY:n muiden jäsenten maksamaan keskiarvoon.
                        
                     
                           j)
                        
                        
                           Sen on toteutettava seuraavat lääkekorvauksiin liittyvät toimenpiteet: i) lainsäädäntö, jolla lääkemenot pidetään kurissa ja aktivoidaan varotoimenpiteet (mukaan lukien esimerkiksi kaikkien lääkkeiden hintojen alentaminen), jos voimassa oleva automaattinen palautusjärjestely on riittämätön tähän tavoitteeseen pääsemiseksi; tällaisten toimenpiteiden on tuotava vastaavat säästöt; ii) ministeriön asetus, jolla palautusjärjestelylle asetetaan vuodeksi 2013 uusi kynnysarvo (2,44 miljardia euroa avohoitopotilaiden osalta); iii) korvattavien lääkkeiden hinnaston ja positiiviluettelon päivittäminen eritoten säätämällä ainoastaan kroonisten sairauksien kustannustehokkaiden pakkausten korvaamisesta, siirtämällä lääkkeitä positiiviluettelosta negatiiviluetteloon ja käsikauppalääkkeiden luetteloon ja ottamalla käyttöön kansallinen lääkelaitoksen (EOF) kehittämä viitehintajärjestelmä. Nämä luettelot on päivitettävä vähintään kahdesti vuodessa neuvoston direktiivin 89/105/ETY mukaisesti; ja iv) reseptilääkkeiden vaihto halvimpaan samaa tehoainetta sisältävään valmisteeseen apteekkialan viiteryhmässä (lääkkeen pakollinen vaihto geneeriseen valmisteeseen).”
                        
                     
         
               3)
            
            
               Korvataan 2 artiklan 11 kohta seuraavasti:
               ”11.   Kreikan on toteutettava seuraavat toimenpiteet joulukuun 2012 loppuun mennessä:
               
                           a)
                        
                        
                           Sen on toteutettava henkilökohtaista tuloveroa ja yhtiöveroa koskeva uudistus, jonka tavoitteena on yksinkertaistaa verojärjestelmää, laajentaa veropohjaa sekä poistaa verovapautuksia ja etuusjärjestelyjä.
                        
                     
                           b)
                        
                        
                           Sen on annettava tarvittava primaari- ja sekundaarilainsäädäntö sen varmistamiseksi, että yksityistämissuunnitelma pannaan täytäntöön nopeasti.
                        
                     
                           c)
                        
                        
                           Sen on luotava vesiyhtiöitä koskeva sääntelykehys.
                        
                     
                           d)
                        
                        
                           Sen on toteutettava toimenpiteitä parantaakseen verohallintoa ottamalla käyttöön työsuoritusten arvioinnit, parantamalla riskienarviointitekniikoiden käyttöä sekä perustamalla velanhoitoon erikoistuneita yksiköitä ja tehostamalla niiden toimintaa.
                        
                     
                           e)
                        
                        
                           Sen on laadittava ja julkaistava suunnitelma tavarantoimittajien saatavina olevien julkisyhteisöjen maksurästien hoitamiseksi ja veronpalautusten maksamiseksi.
                        
                     
                           f)
                        
                        
                           Sen on saatettava päätökseen julkisten oheis-/lisäeläkejärjestelmiin liittyvien rahastojen toiminnan uudistus ja kaikkien julkisen sektorin nykyisten rahastojen yhdistäminen.
                        
                     
                           g)
                        
                        
                           Sen on annettava lainsäädäntöä laajentaakseen lääkealan yrityksiltä saatava viiden prosentin alennus (jota sovelletaan sairaalahinnoiteltuihin lääkkeisiin) koskemaan kaikkia EOPYY:n apteekeissa myytäviä tuotteita.
                        
                     
                           h)
                        
                        
                           Sen on korotettava geneeristen lääkkeiden osuus 35 prosenttiin kaikista apteekeissa myytävistä lääkkeistä.
                        
                     
                           i)
                        
                        
                           Sen on nimitettävä kaikkiin sairaaloihin sisäiset valvojat ja otettava maksusitoumusrekisterit käyttöön kaikissa sairaaloissa.”
                        
                     
         
               4)
            
            
               Lisätään 2 artiklaan kohdat seuraavasti:
               ”12.   Kreikan on toteutettava seuraavat toimenpiteet maaliskuun 2013 loppuun mennessä:
               
                           a)
                        
                        
                           Sen on annettava ministeriön asetus pienjänniteasiakkaiden loppukäyttäjähintojen mukauttamiseksi.
                        
                     
                           b)
                        
                        
                           Sen on saatettava keskipitkän aikavälin finanssipoliittinen strategia ajan tasalle, mukaan luettuna kolmevuotisten sitovien menokattojen vahvistaminen julkisyhteisöjen alasektoreille.
                        
                     
                           c)
                        
                        
                           Sen on hyväksyttävä substanssiministeriöiden henkilöstösuunnitelmat.
                        
                     
                           d)
                        
                        
                           Sen on luotava huomattavasti itsenäisempi verohallinto ja täsmennettävä itsemääräämisaste, hallintokehys, vastuut, verohallinnon johtajan oikeudellinen toimivalta ja organisaation alustava henkilöstö.
                        
                     
                           e)
                        
                        
                           Sen on annettava ja julkistettava julkishallintoa varten uusi kattava korruptiontorjuntasuunnitelma, mukaan luettuina vero- ja tullihallintoon sovellettavat erityissäännökset.
                        
                     
                           f)
                        
                        
                           Sen on saatava kaikilta osin toimintavalmiiksi vakiomenettely kiinteistöjen verotusarvojen tarkistamiseksi pääomaverotusosaston toimesta, jotta nämä arvot vastaisivat paremmin markkinahintoja.
                        
                     
                           g)
                        
                        
                           Sen on siirrettävä 40 uutta kiinteistöomaisuuserää (yksityistämissuunnitelmassa kiinteistöomaisuuserät 2 ja 3) HRADF:lle.
                        
                     13.   Kreikan on toteutettava seuraavat toimenpiteet kesäkuun 2013 loppuun mennessä:
               
                           a)
                        
                        
                           Sen on saavutettava 2 000:n täysin toimintakykyisen verotarkastajan tavoite.
                        
                     
                           b)
                        
                        
                           Sen on hyväksyttävä uusi verotusmenettelylaki.
                        
                     
                           c)
                        
                        
                           Sen on varmistettava, että sähköinen hankintamenettely on valmiina kaikkien yhteishankintayksikköjen käytettäväksi.
                        
                     14.   Kreikan on annettava syyskuun 2013 loppuun mennessä tarvittava lainsäädäntö, jolla otetaan käyttöön sääntö, joka koskee automaattisen korjausmekanismin sisältävää rakenteellisesti tasapainoista talousarviota.”
            
         
               5)
            
            
               Lisätään tämän asetuksen liitteessä oleva teksti liitteeksi I A.
            
         2 artikla
   Tämä päätös tulee voimaan päivänä, jona se annetaan tiedoksi.
   3 artikla
   Tämä päätös on osoitettu Helleenien tasavallalle.
   
      Tehty Brysselissä 4 päivänä joulukuuta 2012.
      
         
            Neuvoston puolesta
         
         
            Puheenjohtaja
         
         S. ALETRARIS
      
   
   
      (1)  EUVL L 145, 11.6.2010, s. 6.
   
      (2)  EUVL L 296, 15.11.2011, s. 38.
   
      (3)  Neuvoston päätös 2011/791/EU (EUVL L 320, 3.12.2011, s. 28).
   
      (4)  Neuvoston päätös 2012/211/EU (EUVL L 113, 25.4.2012, s. 8).
   
      (5)  EYVL L 209, 2.8.1997, s. 6.
   
      (6)  Neuvoston asetus (EY) N:o 2223/96, annettu 25 päivänä kesäkuuta 1996, Euroopan kansantalouden tilinpito- ja aluetilinpitojärjestelmästä yhteisössä (EYVL L 310, 30.11.1996, s. 1).
   
      LIITE
      
         
            ”LIITE I A
            
               KESKIPITKÄN AIKAVÄLIN FINANSSIPOLIITTISEN STRATEGIAN VUOSIA 2013–2016 KOSKEVAT TOIMENPITEET
            
            Vuoteen 2016 ulottuvaan keskipitkän aikavälin finanssipoliittiseen strategiaan sisältyvät lisätoimenpiteet ovat seuraavat:
            
                        1.
                     
                     
                        Järkeistetään palkkakustannuksia vähintään 1 110 miljoonalla eurolla vuonna 2013 ja edelleen 259 miljoonalla eurolla vuonna 2014.
                     
                  
                        2.
                     
                     
                        Toteutetaan eläkkeiden osalta säästöt, jotka ovat vähintään 4 800 miljoonaa euroa vuonna 2013 ja edelleen 423 miljoonaa euroa vuonna 2014.
                     
                  
                        3.
                     
                     
                        Vähennetään valtion toimintamenoja vähintään 239 miljoonalla eurolla vuonna 2013 ja edelleen 285 miljoonalla euroa vuonna 2014.
                     
                  
                        4.
                     
                     
                        Toteutetaan koulutusmenoja järkeistämällä ja tehostamalla säästöt, jotka ovat vähintään 86 miljoonaa euroa vuonna 2013 ja edelleen 37 miljoonaa euroa vuonna 2014.
                     
                  
                        5.
                     
                     
                        Toteutetaan valtionyrityksissä säästöt, jotka ovat vähintään 249 miljoonaa euroa vuonna 2013 ja edelleen 123 miljoonaa euroa vuonna 2014.
                     
                  
                        6.
                     
                     
                        Vähennetään puolustusvoimien toimintamenoja vähintään 303 miljoonaa euroa vuonna 2013 ja edelleen 100 miljoonaa euroa vuonna 2014.
                     
                  
                        7.
                     
                     
                        Toteutetaan terveydenhuolto- ja lääkemenoissa säästöt, jotka ovat vähintään 455 miljoonaa euroa vuonna 2013 ja edelleen 620 miljoonaa euroa vuonna 2014.
                     
                  
                        8.
                     
                     
                        Toteutetaan sosiaalietuuksia järkeistämällä säästöt, jotka ovat vähintään 217 miljoonaa euroa vuonna 2013 ja edelleen 78 miljoonaa euroa vuonna 2014.
                     
                  
                        9.
                     
                     
                        Vähennetään paikallishallinnoille suunnattuja valtion varainsiirtoja vähintään 50 miljoonalla eurolla vuonna 2013 ja edelleen 160 miljoonalla eurolla vuonna 2014.
                     
                  
                        10.
                     
                     
                        Vähennetään julkisista investointimäärärahoista rahoitettuja menoja (kotimaisin varoin rahoitettavat julkiset investoinnit) 150 miljoonalla eurolla vuonna 2013 ja edelleen 150 miljoonalla eurolla vuonna 2014.
                     
                  
                        11.
                     
                     
                        Toteutetaan tuloissa lisäys, joka on vähintään 1 689 miljoonaa euroa vuonna 2013 ja edelleen 1 799 miljoonaa euroa vuonna 2014.”